b'\n_START_ARTICLE_\nJomfruland fuglestasjon\n_START_PARAGRAPH_\nJomfruland fuglestasjon, tidligere Jomfruland Ornitologiske stasjon, ligger p\xc3\xa5 nordspissen av Jomfruland, en langstrakt rullesteins\xc3\xb8y som ligger helt ytterst p\xc3\xa5 Skagerrak-kysten i Krager\xc3\xb8 kommune. Mye av fugletrekket v\xc3\xa5r og h\xc3\xb8st f\xc3\xb8lger kystlinja, og passerer nordspissen av \xc3\xb8ya. Sammen med en vakker og variert natur gj\xc3\xb8r dette at Jomfruland har mye \xc3\xa5 by p\xc3\xa5 for den naturinteresserte!\n_START_SECTION_\nHistorie og drift\n_START_PARAGRAPH_\nFuglestasjonen ble opprettet i 1969. Til \xc3\xa5 begynne med holdt den til ved fyret midt p\xc3\xa5 \xc3\xb8ya._NEWLINE_Siden mesteparten av stasjonsarbeidet i form av ringmerking og trekktellinger ogs\xc3\xa5 da fant sted p\xc3\xa5 Nordenden, ble det etter hvert tungvint. I 1980 flyttet fuglestasjonen inn i nye lokaler p\xc3\xa5 \xc3\x98itangen. Det gamle kalkunhuset p\xc3\xa5 \xc3\x98itangen g\xc3\xa5rd ble satt i stand gjennom dugnadsinnsats fra medlemmene i Norsk Ornitologisk Forening, avdeling Telemark._NEWLINE_Fra og med 1980 har fuglestasjonen hatt kontinuerlig bemanning i sesongen (mars til november)._NEWLINE_Helt fra starten har fuglestasjonen v\xc3\xa6rt drevet p\xc3\xa5 grunnlag av frivillig innsats. Siden 1990 har flere sivilarbeidere gjort tjeneste ved stasjonen. Disse og andre korttidsengasjerte har utgjort ryggraden for den faste bemanningen. Likevel er det adskillig innsats som legges ned av folk som deltar frivillig i stasjonsarbeidet i helger, ferier og liknende.\n_START_SECTION_\nHekkende fugler\n_START_PARAGRAPH_\nP\xc3\xa5 grunn av den varierte vegetasjonen er forholdsvis mange fuglearter funnet hekkende p\xc3\xa5 \xc3\xb8ya. Til n\xc3\xa5 er 92 arter funnet hekkende, hvorav ca. 40-50 trolig hekker \xc3\xa5rlig. Faste innslag er blant annet hauksanger (eneste faste hekkeplass i Norge per i dag?), nattergal, rosenfink og tornskate. Enkelte funn er gjort av \xc3\xb8stsanger (1992, eneste hekkefunn i Norge), skogdue, skjeand og hvitkinng\xc3\xa5s (de siste to p\xc3\xa5 n\xc3\xa6rliggende \xc3\xb8yer). Et stort antall sj\xc3\xb8fugler hekker p\xc3\xa5 holmer og skj\xc3\xa6r rundt Jomfruland. Blant disse kan nevnes teist.'